બીજા પ્રકારના લીવર ફેલ્યરમાં એટલે કે ક્રોનિક લીવર ફેલ્યરમાં દર્દીને સિરોસિસ ઓફ લીવર થાય છે. વાઇરસથી ઈન્ફેક્શન લાગ્યાના ૧૫થી ૨૦ વર્ષ પછી દર્દીનું લીવર બગડે છે. ધીમેધીમે બગડતા લીવર વિશે દર્દીને ખ્યાલ પણ નથી આવતો જ્યારે સિરોસિસના કારણે પોર્ટલ હાઈપર ટેન્શન થાય છે ત્યારે લોહીની ઉલટી, સંડાસમાં લોહી પડવું, પેટમાં અથવા છાતીમાં પાણી ભરાવવું, પેટ પરની નસો ફૂલી જવી વગેરે લક્ષણો દેખાય છે. જો સમયસર સારવાર કરવામાં ન આવે તો તેની મગજ, કિડની અથવા શરીરના અન્ય અવયવો પર અસર થઈ શકે છે અને દર્દીને હોસ્પિટલમાં દાખલ કરવાની સ્થિતિ સર્જાય છે. આ સ્ટેજ પર પહોંચેલા દર્દી માટે લીવર ટ્રાન્સપ્લાન્ટ સિવાય કોઈ ઉપચાર નથી. ખરાબ થયેલ લીવરને કારણે ખોરાક પચતો નથી અને શરીરમાંથી ચરબી અને સ્નાયુઓ ધોવાઈ જાય છે. દર્દીનું શરીર પાણીથી ફૂલી જાય છે અને તેને બહાર કાઢવા માટે દવાઓની જરૂર પડે છે તથા ૨૪ કલાકમાં ૧ લિટર કરતા ઓછુ પ્રવાહિ લેવાની ફરજ પડે છે. ખોરાકમાં મીઠું પણ એકદમ ઓછુ કરી નાખવામાં આવે છે.